​ការ​ពង្រឹង​ការ​អនុវត្ត​ច្បាប់​ដោយម៉ឺងម៉ាត់​និងតឹងរឹងជាលក្ខខណ្ឌចាំបាច់ជាងពេលណាៗទាំងអស់ដើម្បីការពារប្រភេទ​ត្រី​រងគ្រោះថ្នាក់ជិត​ផុត​ពូជ​ កុំឲ្យបាត់បង់ពីកម្ពុជា

*​ការ​​សិក្សា​វាយ​តម្លៃ​បឋមមួយ​បាន​បង្ហាញថា​ ត្រី​គល់​រាំង​ ត្រីត្រសក់ក្រហម ត្រី​ខ្លា ត្រីក្របី​ ត្រី​ត្រចៀក​ដំរី និង​បបែល​យក្សទឹក​សាប​ សុទ្ធសឹងជាត្រីដែលស្ថិតក្នុងចំណោមត្រីចំនួន ៣៥ ប្រភេទ កំពុងត្រូវបានគេដាក់លក់នៅ​តាម​ទី​ផ្សារ​ត្រី​ក្នុង​ប្រទេស​កម្ពុជា និង​ត្រូវបានគេនាំ​ចេញ​ទៅ​លក់នៅ​ប្រទេស​ជិត​ខាងមួយចំនួន​ទៀត​ផង​។ ត្រី​គល់​រាំង​ និងត្រីត្រសក់ក្រហម ត្រូវបានចាត់ថ្នាក់ជាប្រភេទ​ជិតផុតពូជជាសកល និងនៅ​ក្នុង​ប្រទេស​កម្ពុជា។ ​ចំណែកឯ​ត្រីខ្លា ត្រីក្របី​ ត្រី​ត្រចៀក​ដំរី សុទ្ធសឹងជាប្រភេទកំពុងរងគ្រោះថ្នាក់នៅក្នុងប្រទេសកម្ពុជា។*

ក្នុង​ឱកាស​ទិវា​មច្ឆជាតិ​លើក​ទី​២០ នៅ​ថ្ងៃ​ទី​០១ ខែ​កក្កដា ឆ្នាំ​២០២០ នេះ​ រដ្ឋ​បាល​ជល​ផល​ និង​អង្គ​ការ​ WWF សូមអំពាវនាវដល់អាជ្ញាធរពាក់ព័ន្ធទាំងអស់មេត្តាចាត់វិធានការជាបន្ទាន់លើការពង្រឹងការអនុវត្តច្បាប់ឱ្យបានម៉ឺងម៉ាត់​និងតឹងរឹងបំផុតចំពោះរាល់ការនេសាទនិងការជួញដូរប្រភេទត្រីជិតផុតពូជដែលកំពុងកើតឡើងនៅក្នុងតំបន់តាមបណ្តោយដងទន្លេមេគង្គ។ ការធ្វើពាណិជ្ជកម្មនិងជួញដូរត្រីជិតផុតពូជប្រភេទនេះមិនត្រឹមតែជាទង្វើខុសច្បាប់ប៉ុណ្ណោះទេ សកម្មភាពនេះកំពុងបង្កហានិភ័យខ្ពស់គួរឱ្យព្រួយបារម្ភដល់ធនធានជលផលកម្ពុជា ពិសេសប្រភេទត្រីមេពូជសំខាន់ៗ និងសត្វផ្សោតទន្លេដែលជាបេតិកភណ្ឌមានជិវិតរបស់ជាតិយើងផងដែរ។ រដ្ឋ​បាល​ជល​ផល អាជ្ញាធរដែនដី ​អង្គ​ការ​ WWF និងដៃគូរអភិវឌ្ឍដទៃទៀត បាននឹងកំពុងយកចិត្តទុកដាក់ការពារ និងថែរក្សាមិនឱ្យធនធានដ៏កម្រនេះបាត់បង់។​ មិនតែប៉ុណ្ណោះ រដ្ឋ​បាល​ជល​ផល​ និង​អង្គ​ការ​ WWF ក៏បា​ន​ដាក់​ចេញ​នូវ​អនុសាសន៍​មួយ​ចំនួនផងដែរ ដើម្បី​ពង្រឹងប្រសិទ្ធភាពនៃការ​អនុវត្ត​ច្បាប់ជលផលចំពោះ​ការ​នេសាទ​និង​ជួញ​ដូរ​ត្រី​ខុស​ច្បាប់​ បន្ទាប់​ពី​​ស្ថាប័ន​ទាំង​ពីរនេះបានបញ្ចប់​ការ​សិក្សាវាយ​តម្លៃបឋមស្តី​អំពី​ការ​នេសាទ និង​ការ​ជួញ​ដូរ​ត្រី​ខុស​ច្បាប់នៅក្នុង​តំបន់តាមបណ្តោយដងទន្លេមេគង្គកាល​ពី​ដើម​ឆ្នាំ២០២០ នេះ​។

ឯក​ឧត្តម​ អេង​ ជា​សាន ប្រតិ​ភូ​រាជ​រដ្ឋា​ភិបាល​កម្ពុជាទទួល​បន្ទុកជាប្រធាន ​រដ្ឋ​បាល​ជល​ផល​ មានប្រ​សាសន៍ថា៖ “​អ្នក​នេ​សាទ​ត្រី អ្នក​ទិញ​ត្រី​ និង​ឈ្មួញ​​កណ្តាល​ មិន​សូវ​យល់​ដឹង​អំពី​ច្បាប់ស្តីពី​ជលផល​ និងលិខិតបទដ្ឋានគតិយុត្តិនានា ​ពាក់​ព័ន្ធ​នឹង​កិច្ច​ការ​ពារ​ និងការ​គ្រប់​គ្រង​ធន​ធាន​ជល​ផលទេ​​ ជាពិសេសប្រភេទជលផល​កំពុងទទួលរងការគំរាមកំហែង ដែលយើងត្រូវរួមគ្នាអភិរក្សកុំឱ្យបាត់បង់។ ខ្ញុំសូមស្នើយ៉ាងទទូចដល់អាជ្ញាធរពាក់ព័ន្ធទាំងអស់​ឱ្យបង្កើនការអប់រំនិង​ផ្សព្វ​ផ្សាយ​​បន្ថែម​ទៀត​ជូនដល់ប្រជានេសាទ និងសហគមន៍មូលដ្ឋានដែលរស់នៅតាមបណ្តោយដងទន្លេមេគង្គ អំពី​ច្បាប់ស្តីពី​​ជល​ផល​ និងលិខិតបទដ្ឋានគតិយុត្តិផ្សេងទៀតជាធរមាន ក៏ដូចជាបំផុសស្មារតីរបស់ប្រជាជនឱ្យចូលរួម​​ការ​ពារ ​និងថែរក្សា​ធន​ធាន​ជលផលកម្ពុជាកុំឱ្យបាត់បង់ ហើយបន្តលើកទឹកចិត្តប្រជាជនឱ្យចាប់យកជម្រើសមុខរបរផ្សេងទៀតបន្ថែមពីលើការនេសាទ។”

របាយការណ៍ស្តីពីការពង្រឹងការអនុវត្តច្បាប់ដោយខណ្ឌរដ្ឋបាលជលផលខេត្តក្រចេះនិងស្ទឹងត្រែង មន្រ្តីឆ្មាំទន្លេ និងអង្គការ WWF បានបង្ហាញថា មានការកើនឡើងនូវសកម្មភាពនេសាទនៅក្នុងដែនអភិរក្សដែលជាតំបន់ច្បាប់ហាមឃាត់មិនឱ្យមានការប្រើប្រាស់ឧបករណ៍នេសាទដូចជា៖ សំណាញ់ មងបណ្តែត មងកាំង សន្ទួចរនង ឧបករណ៍ឆក់ និងថ្នាំបំពុល។ ផ្អែកតាមរបាយការណ៍ដដែលនេះ ចំនួនមងនេសាទដែលក្រុមការងារដកហូតបានពីការបង្រ្កាបបទល្មើសជលផលក្នុងចន្លោះខែធ្នូឆ្នាំ២០១៩ ដល់ខែឧសភាឆ្នាំ២០២០ បានកើនឡើងចំនួន ៣៨ ភាគរយ ដែលប្រវែងមងដកហូតបានសរុបមានចំនួន ៣៩.១៦២ ម៉ែត្រ បើប្រៀបធៀបនឹងរយៈពេលដូចគ្នានៅក្នុងឆ្នាំ២០១៨និង២០១៩ ដែលមងដកហូតបានមានប្រវែងសរុបតែ ២៨.៤៣៥ ម៉ែត្រ។ ដូចគ្នានេះដែរ ការប្រើប្រាស់សន្ទួចរនងមានការកើនឡើងចំនួន ៤៦ ភាគរយ ដែលប្រវែងសន្ទួចរនងដកហូតបានចន្លោះខែធ្នូឆ្នាំ២០១៩ ដល់ខែឧសភាឆ្នាំ២០២០ សរុបមានចំនួន ៣៧.០៤០ ម៉ែត្រ បើប្រៀបធៀបនឹងរយៈពេលដូចគ្នានៅក្នុងឆ្នាំ២០១៨និង២០១៩ មានប្រវែងតែ ២៥.៤៣៧ ម៉ែត្រ។

លោក សេង​ ទៀក នាយក​អង្គ​ការ​ WWF មានប្រសាសន៍​ថា៖ “ខ្ញុំសូមអំពាវនាវដល់អាជ្ញាធរ​មាន​សមត្ថកិច្ចគ្រប់លំដាប់ថ្នាក់ទាំងអស់មេត្តាបង្កើនការរឹតបន្តឹងលើការអនុវត្តច្បាប់ឱ្យកាន់តែមានប្រសិទ្ធភាពខ្ពស់បំផុត និងបង្កើនយន្តការត្រួតពិនិត្យជាប្រចាំនៅតាមបណ្តាទីផ្សារ និងដេប៉ូទិញ-លក់ត្រី ព្រមទាំង​ដាក់​ពិន័យឱ្យ​បាន​ធ្ងន់​ធ្ងរបំផុតដល់ជន​ល្មើសទាំងឡាយណាដែលធ្វើសកម្មភាពនេសាទនៅក្នុងតំបន់ហាមឃាត់ និងធ្វើពាណិជ្ចកម្មប្រភេទត្រីជិតផុតពូជនិង​ត្រី​មេ​ពូជក្នុងប្រទេសកម្ពុជា​។”​

អនុសាសន៍​សំខាន់​ៗដែលត្រូវបាន​ដាក់​ចេញដើម្បីអភិរក្សប្រភេទ​ត្រី​កំពុង​រង​គ្រោះ​ថ្នាក់​ជិត​ផុត​ពូជ​រួមមាន៖ ១/បង្កើនការអប់រំនិងផ្សព្វផ្សាយជូនដល់អ្នកប្រកបរបរលក់ត្រី និងឈ្មួញកណ្តាល ដើម្បីបញ្ជ្រៀបការយល់ដឹងអំពីច្បាប់ស្តីពីជលផល និងលិខិត​បទ​ដ្ឋាន​គតិ​យុត្តិពាក់ព័ន្ធផ្សេងទៀត។ ២/បន្តតាមដានសកម្មភាពនេសាទខុសច្បាប់ដែលប្រើឧបករណ៍ឆក់ និងកំណត់ឲ្យបានច្បាស់នូវខ្សែសង្វាក់ជួញដូរត្រីខុសច្បាប់។ ៣/រឹតបន្តឹង​ការ​អនុវត្ត​ច្បាប់ដោយមានការចូលរួមរបស់អាជ្ញាធរមូលដ្ឋាន ​ដើម្បី​បញ្ឈប់​ការ​ប្រមូល​ផល​ត្រី ​និង​ផ្លូវ​ដឹក​ជញ្ជូន​ត្រី​ដែល​បាន​មក​ពី​សកម្ម​ភាព​នេ​សាទ​ខុស​ច្បាប់​​នៅ​តាមដង​ទន្លេ​ ក៏ដូចជា​​ដើម្បី​បញ្ឈប់​ការ​លក់​ត្រី​ដែលជាប្រភេទ​កំ​ពុងរង​គ្រោះ​ថ្នាក់​នៅ​តាម​ទី​ផ្សារ​។ ៤/ក្រុមការងារល្បាតចល័តដែលមានសមាសភាពដឹកនាំដោយប្រធាននិងអនុប្រធានក្រុមឆ្មាំទន្លេត្រូវចាត់វិធានការចាំបាច់នានាចំពោះការជួញដូរត្រីខុសច្បាប់ រាប់បញ្ចូលទាំងប្រភេទ​ត្រីកំ​ពុងរង​គ្រោះ​ថ្នាក់។

លោក សេង​ ទៀក មានប្រសាសន៍បន្ថែម​ទៀត​ថា៖ “អង្គ​ការ WWF ត្រៀម​ខ្លួន​រួច​ជា​ស្រេច​ក្នុង​ការ​គាំទ្រ និងសហការជាមួយរដ្ឋ​បាល​ជល​ផល ខណ្ឌ​រដ្ឋ​បាល​ជលផល​ មន្ទីរ​កសិកម្ម​ រុក្ខា​ប្រមាញ់និង​នេសាទក្នុងខេត្ត​ក្រចេះ និង​ស្ទឹង​ត្រែង​ ព្រមទាំង​អាជ្ញា​ធរ​​ខេត្ត និងស្ថាប័នពាក់​ព័ន្ធ​​ទាំងអស់ដើម្បីអនុវត្តអនុសាសន៍និងវិធាន​ការបន្ទាន់នានា ក្នុងគោលដៅបង្កើនការអនុវត្តច្បាប់ឱ្យមានប្រសិទ្ធភាពខ្ពស់។”​

\_\_\_\_\_\_\_\_\_\_\_\_\_\_\_\_\_\_\_

**សម្រាប់​ព័ត៌​មាន​បន្ថែម​ សូមទាក់ទង​៖**

លោក ទេព អស្នា​រិទ្ធ​ ប្រធាន​កិច្ចការសាធារណៈ និង​គ្រប់​គ្រង​ព័ត៌​មាន​ នៃ​អង្គ​ការ WWF-កម្ពុជា​

ទូរ​ស័ព្ទ​លេខ​៖ ០១២ ៩៥៧ ៩១៩

អ៊ី​ម៉ែល​៖ asnarith.tep@wwf.org.kh

តំណសម្រាប់ទាញ​យក​រូប​ភាព​៖

<https://drive.google.com/drive/folders/1y6FHRwKBnpEjdbIOD1waxuigmniQtT2O?usp=sharing>

កំណត់​ចំណាំ​សម្រាប់​អ្នកនិពន្ធ​៖

អង្គ​ការ​ WWF-កម្ពុជា ដោយមានការសហការពីសំណាក់រដ្ឋ​បាល​ជល​ផល​ និងខណ្ឌរដ្ឋបាលជលផលខេត្តក្រចេះ បាន​បញ្ចប់​ការសិក្សា​អង្កេតដោយប្រើរយៈពេល​ខ្លីនៅក្នុងខែមករាឆ្នាំ២០២០ ដើម្បី​ស្វែង​យល់​អំពីបរិមាណ​និង​ប្រភេទ​ត្រី​ដែល​ត្រូវបាន​គេដាក់​លក់​នៅ​លើទីផ្សារ​ក្នុង​ខេត្តក្រចេះ ពោលគឺ ​កំណត់​​អំពី​អត្រា​នៃផលចាប់នៃប្រភេទត្រីផ្សេងៗគ្នា​ បរិមាណ​ត្រី​ និងប្រភេទ​ត្រី ​ដែលគេប្រមូល​បាន​មក​ពី​សកម្ម​ភាព​នេ​សាទ​តាម​ទន្លេ​មេ​គង្គ​។

ការ​សិក្សា​អង្កេត​នេះ​​ប្រើ​ប្រាស់​វិធី​សាស្ត្រ​ពីរ​ រួមមាន ការ​សង្កេត​នៅ​លើទី​ផ្សារ និង​ការចុះ​ទៅ​តាម​តំបន់​គោល​ដៅក្នុងមូល​ដ្ឋាន​​។ ​ក្នុងអំឡុងពេលសិក្សាអង្កេតពីថ្ងៃទី៧​ ដល់ថ្ងៃទី២៤ ខែមករា ឆ្នាំ២០២០ ក្រុមអ្នកស្រាវជ្រាវបានកត់ត្រាទុកនូវទិន្នន័យត្រីដែលត្រូវបានគេ​ដាក់​លក់​នៅ​លើទីផ្សារ​ក្នុង​ទី​រួម​ខេត្ត​ក្រចេះ​ ដោយផ្អែកលើមូលដ្ឋាននៃស្ថានភាពរងគ្រោះថ្នាក់ក្នុងក្របខ័ណ្ឌនៃចំណាត់ថ្នាក់របស់អង្គការសហភាពអន្តរជាតិសម្រាប់អភិរក្សធម្មជាតិ IUCN និងចំណាត់ថ្នាក់ចែងដោយច្បាប់​ស្តី​អំពី​ជលផល​និង​បញ្ជី​ប្រភេទ​ត្រី​ទទួល​រង​គ្រោះ​ថ្នាក់​​របស់​រដ្ឋ​បាល​ជល​ផល​កម្ពុជា​។ ព័ត៌មានស្តីពីឈ្មោះ​ប្រភេទ​ត្រី បរិមាណ​ត្រី​ ទម្ងន់ជាមធ្យមនិង​តម្លៃត្រីដែល​ត្រូវបាន​លក់​នៅលើ​ទី​ផ្សារ​ ត្រូវ​បានប្រមូលនិងកត់ត្រាសម្រាប់​ការ​វិភាគ​។ ក្រៅពី​ការ​ប្រមូល​ទិន្ន​ន័យ​ទាំងនេះ​ ក្រុមការងារក៍បានជួបសម្ភាសន៍ផងដែរ ​​ជាមួយ​អ្នក​នេ​សាទចំនួន​ប្រាំ​ពីរ​នាក់ ឈ្មួញ​ត្រី​បួន​នាក់​ ឆ្មាំ​ទន្លេ​បី​នាក់​ និង​សមាជិក​សហគមន៍​នេ​សាទ​ចំនួនបួន​នាក់​ ដើម្បី​ប្រមូល​ព័ត៌​មានទាក់ទិននឹង​សកម្ម​ភាព​នេ​សាទ​​នៅតាម​មូល​ដ្ឋាន​ ក៏​ដូច​ជាដើម្បី​​ស្វែង​យល់​អំពី​ខ្សែ​សង្វាក់​ទី​ផ្សារ​ទិញ​លក់​ត្រី​ផង​ដែរ​។

លទ្ធ​ផល​នៃ​ការ​អង្កេតទីផ្សារលក់ដូរត្រី ​ក្នុង​ខេត្ត​ក្រចេះ​ បាន​រក​ឃើញ​ថា​ ​ត្រីសរុបចំនួន​ ៣៥ ប្រភេទ​ មាន​ដាក់​លក់​នៅ​តាម​ផ្សារ​ត្រី​ក្នុង​ខេត្ត​ក្រចេះ​។ ការអង្កេតដោយប្រើពេលសរុបចំនួន១៨ថ្ងៃ​ បានកត់ត្រាត្រីដែលមានបរិមាណ ​សរុប​ ៥.៥៩៦ គី​ឡូ​ក្រាម​ (ជាមធ្យម​ ៣១០ គី​ឡូ​ក្រាម​ក្នុង​មួយ​ថ្ងៃ​ ក្នុង​ចន្លោះ ៨៣-៥៧៥ គីឡូ​ក្រាម​) មានដាក់លក់នៅទីផ្សារ។ ខ្សែសង្វាក់​ជួញ​ដូរ​ត្រីនេះគឺចាប់ផ្តើម​ពី​អ្នក​នេ​សាទ​ទៅ​កាន់​ឈ្មួញ​កណ្តាល បន្ទាប់មកពីឈ្មួញកណ្តាលទៅ​កាន់​អ្នក​លក់​រាយ និងពីអ្នកលក់រាយទៅកាន់ អតិថិជន។​ ​ការ​ជួញ​ដូរ​ត្រីនេះប្រមូលផ្តុំនៅ​ទី​តាំងធំៗចំនួនបី រួមមាន ​នៅ​កោះ​ខ្ញែ​ អូរម្រះ និង​ត្បូរ​ខ្លា​។ ត្រី​ដែល​​បាន​​ប្រមូល​ទិញ​ពី​ទី​តាំង​ទាំង​នេះ ​ត្រូវ​បាន​​ដឹក​ជញ្ជូន​ទៅ​ទី​ផ្សារ​នៅ​ខេត្ត​ស្ទឹង​ត្រែង​ បន្ទាប់​មក​បញ្ជូន​​ទៅ​ខេត្ត​រតនគិរី​ និងបន្តទៅ​ប្រទេស​វៀត​ណាម​ ហើយដឹកជញ្ជូនទៅកាន់ប្រទេសឡាវដោយកាត់តាមអន្លង់ទឹកឈើទាល។ ចំណែកការ​​ដឹក​ជញ្ជូន​ទៅ​កាន់ទី​ផ្សារនៅ​រាជ​ធានីភ្នំពេញ និងខេត្តសៀមរាប គឺ​តាមរយៈ​រថ​យន្ត​ឈ្នួល​ ដោយទី​តាំងនៃប្រមូលផ្តុំការ​ជួញ​ដូរ​ត្រី​ ​ស្ថិតនៅ​ក្នុង​ស្រុក​សំបូរ និង​ឃុំ​សណ្តាន់ ដែលជា​ចំណុចឆ្លងកាត់​ សម្រាប់ការដឹកជញ្ជូនត្រីបន្តទៅទី​រួម​ខេត្ត​ក្រចេះ​ និងបន្ទាប់​មកទៅ​រាជ​ធានី​ភ្នំពេញ​។

អំពី​អង្គ​ការ WWF-កម្ពុ​ជា​៖

អង្គ​ការ​ WWF​ ត្រូវបាន​បង្កើត​ឡើង​នៅ​ក្នុង​ប្រទេស​កម្ពុជា​ក្នុង​ឆ្នាំ​ ១៩៩៨ ។ បេសកកម្ម​របស់​អង្គ​ការ WWF

គឺ​ធា​នា​ឱ្យ​មាន​ការ​ចូល​រួម​គាំ​ទ្រ​ពី​មនុស្ស​គ្រប់​រូប​ដើម្បី​ធ្វើ​ការ​អភិរក្ស​នូវ​ជីវៈ​​ចម្រុះ​ដ៏​សម្បូរ​បែប​នៅ​ក្នុង​ព្រះ​រាជា​ណា​ចក្រកម្ពុជា​។ អង្គ​ការ​ WWF-កម្ពុជា​ នឹង​ជម្រុញ​ឱ្យ​​មាន​ឱ​កាស​ថ្មី​ៗ​ជា​ច្រើន​ដែល​ផ្តល់​ផល​ប្រយោជន៍​ដល់​មនុស្ស​ និង​ធ្វើ​ឱ្យ​ប្រសើរ​ឡើង​នូវ​កម្រិត​ជីវ​ភាព​របស់​ប្រជា​ពល​រដ្ឋ​ក្នុង​មូ​ល​ដ្ឋាន​ ព្រម​ទាំង​ចូល​រួម​កាត់​បន្ថយ​ភាព​ក្រី​ក្រ​ តាម​រយៈ​ការ​លើក​ទឹក​ចិត្ត​ឱ្យ​មាន​ការ​ប្រើ​ប្រាស់​​ធន​ធាន​ធម្ម​ជាតិ​ប្រកប​ដោយ​និរន្តរ​ភាព​។​

សម្រាប់​ព័ត៌​មាន​លំ​អិត​សូម​ចូល​ទៅ​កាន់​គេហទំព័រ​របស់​អង្គ​ការ​ WWF-កម្ពុជា​ wwf.org.kh